b'\n_START_ARTICLE_\nJohn Beckwith\n_START_PARAGRAPH_\nJohn Beckwith (s. 1927 Victoria, Brittil\xc3\xa4inen Kolumbia) on kanadalainen s\xc3\xa4velt\xc3\xa4j\xc3\xa4. H\xc3\xa4n opiskeli Torontossa vuosina 1945\xe2\x80\x9350 ja t\xc3\xa4m\xc3\xa4n j\xc3\xa4lkeen Pariisissa vuoteen 1952. H\xc3\xa4n toimi dekaanina Toronton yliopiston musiikin tiedekunnassa 1970-luvulla ja johti sen Institute for Canadian Musicia vuosina 1985\xe2\x80\x9390._NEWLINE_Beckwithin tuotantoon kuuluu nelj\xc3\xa4 oopperaa, reilu kymmenen orkesteriteosta, kamari- sek\xc3\xa4 sooloteoksia, lauluja ja kuoromusiikkia. Lis\xc3\xa4ksi Beckwith on toimittanut useita kirjoja. H\xc3\xa4n toimi musiikkikolumnistina ja -arvostelijana Toronto Star -lehdelle sek\xc3\xa4 k\xc3\xa4sikirjoittajana ja ohjelmasuunnittelijana CBC Radiolle. Beckwith on saanut kunniatohtorin arvot viidest\xc3\xa4 kanadalaisesta yliopistosta, ja lis\xc3\xa4ksi h\xc3\xa4n on Kanadan ritarikunnan j\xc3\xa4sen. H\xc3\xa4nelle my\xc3\xb6nnettyihin palkintoihin lukeutuvat Canadian Music Councilin "vuoden s\xc3\xa4velt\xc3\xa4j\xc3\xa4n" arvonimi (1984) ja Toronto Arts Award musiikista (1994).'